Káso_ñemombe'u
Póra
Karai Victorio Pirandello ha ita'ýra --pytagua mokõive-- ou kuri Italia gui ha oguahẽ rire ñane retãme ojohogapo Ypakarai pe. Tuicha ndaje upe yvy ha'e kuera ojogua va'ekue. Henyhẽte opaichagua yvyra gui, upeva kuere omba'apo hikuái yvyra ñekytĩ ha jehepyme'ẽme. Tuichaiterei gui upe yvy ojoguáva, ombovókuri hikuái heta henda pe, péicha oñepyrũ oity rãe peteĩ henda pe ha upe gui ohasa ohóvo ambue pe. Mokõivemínte omba'apo. Sapy'apy'a omoirũjepi chupe kuera karai González ikarretami reheve. Peteĩ jey ndaje, karai Pirandello ra'y opu'ã ha ha'eño oho oity haguã yvyra. Upe ára, ha'e oike peteĩ tenda pyahu pe, oĩva peteĩ ysyrymi mboypýri. Oguejy hymba kavaju ári gui, omosaingo vosa ogueru hape hembi'urã, ha'e... Upei katu oiporavo yvyra oity haguã, ha oho reima heseve. Oñepyrũ ndaje ombota ha ombota, ha upeichaháguinte ohendu máva ombotáva avei ikupépe. Ojere, omaña, ha ndohechái mba'eve. Upémarõ, oñepyrũ jey kuri ombota, ombota ha ombota, ha vokóike ohendu jey ombotáva, ko'ãga ijykére. Ojere, omañajey, ha... ndohechái mba'eve. Oñembotavyetente ha'e; ha ombojoapy jeynte hembiapo. Ombota, ombota ha ombota jey, ha neipamírõ guarã ohendu jey máva ombotáva avei, ko'ãga katu, henonde pe. Upérõ ndaje ko raka'e karai Pirandello ra'y ojehesa hupi, omaña henonde gotyo, ha ...... mba'eve ndohechai. Ñemondýi reheve, ojupi hymba kavaju ári ha pya'epe ko oipykúi hóga rape. Mba'evete nomombe'úi itúvape. "Añeñandu vai", he'inte chupe. Ambue ára, opu'ã ha oho jey omba'apo haguãicha. Oguahẽ upépe ha upeichaiténte avei oiko jey hese. Irundy ára puku kue jeveve oiko kuri upe mba'e karai Pirandello ra'yre, ha upeichavérõ jepe, mba'evete vera nomombe'ui itúvape. Upéinte niko, upe ára pohápe, oguahẽ ndaje oúvo karai González ikarretami reheve. Upe karia'y vaicha ha'ete ojeroviavéva hese ha omombe'u ichupe hembiasakue. "Oiméne niko póra mba'e, che ra'y", he'i ndaje ko raka'e chupe karai González. Oho hikuái mokõive upe tenda peve. Oguejy hikuái. Karai González oguapy ijypypete ohendu haguãicha oimeraẽ mba'e. Mitãkaria'ymi katu, jepiverõguáicha, oñepyrũ ombota yvyra oity haguã. Ombota, ombota ha ombota, ha upeichaháguinte ohendu máva ombotáva ikupépe. Opo voi ha he'i karai González pe: "Rehendúpa ra'e". "Nahániri, nahendúi mba'eve", he'i ndaje karai González, ha upei ombojoapy: "Oiméne nderehe ojeroviave, upévare ndévente oñeñanduka hina", ha upéi he'ive: "Jagueru va'erã karai Pa'i ha ñañembo'e hese". Ha karai Pirandello ra'y ombohovái kóicha: "Cherehente ramo ikatu jagueru, ko'ãga katu che ru ndoipota mo'ãi. Ha'e niko ndogueroviái ko'ã mba'e". Ou ndaje ko mitãkaria'y ha karai González heta oñomongeta karai Pirandello ndive, ha heta rire osẽ omonei chupekuéra. Ko'ẽmi rehe oúma karai Pa'i ha hendive heta tapicha tekorei ha omomba'eguasúva umi mba'e. Oñembo'ejoaite hikuái, ha opakuévo ñembo'eguasu, Pa'i ohovasa upe tenda ha ohypýi ykaraipyrépe. Henonde, mokõive ijyke, ha ikupe gotyo ohovasa ha ohypýi; ha upeichahápe ohecha hikuái mba'éichapa peteĩ hendápe otimbo pe yvy, hendy'imi tata, ha upéi katu ogue. Oguete voi. Oñemboja hikuái, ha'e... mokõi kuimba'e ndaje osẽ he'i uperõ: "Jajo'óna, oiméne niko pláta yvyguy mba’e". Oñepyrũ ojo'o ha oimo'ã'yrē ojuhu hikuái peteĩ kuña rete kangue kue. Tuicha oñemondýi ha'ekuéra. Ha karai Pa'i he'i: "Jagueraháta, ha'e ñañotyta tupão korapy pe". Ha upeichaite ndaje ko raka'e ojapo. Ambue ára ko'ẽme, oho jey kuri karai Pirandello ra'y oity hagua yvyra. Ombota, ombota ha ombota, ha'e... oity yvyra. Mba'evetema nohenduvéi.